Nøgleord

Sammendrag



Nøgleord

1. Statsstøtte – begreb – indgreb, der letter en virksomheds byrder – omfattet

(Art. 107, stk. 1, TEUF)

2. Statsstøtte – begreb – foranstaltningens selektive karakter – bedømmelseskriterier

(Art. 107, stk. 1, TEUF)

3. Statsstøtte – begreb – aftale mellem en stat og en økonomisk aktør, som ikke indeholder støtteelementer – ændring af de omkringliggende omstændigheder til en aftale, som giver en aktør en fordelagtig position – ikke omfattet, medmindre aftalen er selektiv

(Art. 107, stk. 1, TEUF)

Sammendrag

1. Jf. afgørelsens tekst.

(jf. præmis 52 og 53)

2. Jf. afgørelsens tekst.

(jf. præmis 54)

3. Når en medlemsstat indgår en aftale med en økonomisk aktør, som ikke indeholder et statsstøtteelement som omhandlet i artikel 107 TEUF, er den omstændighed, at de betingelser, der ligger uden for denne aftale, efterfølgende ændres, således at den pågældende økonomiske aktør befinder sig i en fordelagtig situation i forhold til de aktører, der ikke har indgået lignende aftaler, ikke tilstrækkelig til, at aftalen og den senere yderligere ændring af de omkringliggende omstændigheder hertil samlet set kan anses for at udgøre statsstøtte.

Uden et sådant princip ville alle aftaler, som økonomiske aktører indgår med en stat, og som ikke indeholder et statsstøtteelement som omhandlet i artikel 107 TEUF, nemlig altid kunne bestrides, når situationen på det marked, hvor den økonomiske aktør, der er part i aftalen, virker, udvikler sig således, at det medfører en fordel for aktøren, eller når staten udøver sin lovgivningsmagt på objektivt begrundet vis efter en markedsudvikling, samtidig med at den overholder de rettigheder og forpligtelser, der følger af en sådan aftale. Derimod kan en kombination af aftalen og den senere ændring af de omkringliggende omstændigheder hertil kvalificeres som statsstøtte, når bestemmelserne i den indgåede aftale er foreslået ensidigt af staten til en eller flere aktører og ikke på grundlag af objektive kriterier, der følger af en tekst af generel rækkevidde, og som gælder på alle aktører.

I den forbindelse er den omstændighed, at kun en enkelt aktør har indgået en aftale af denne art, ikke tilstrækkeligt til at godtgøre, at aftalen er selektiv, eftersom en sådan omstændighed bl.a. kan følge af mangel på interesse fra andre aktører.

Med henblik på anvendelsen af artikel 107, stk. 1, TEUF kan en samlet støtteforanstaltning endvidere udgøres af flere kombinerede elementer på betingelse af, at de, henset til deres kronologi, deres formål og virksomhedens situation på tidspunktet for deres vedtagelse, er så tæt forbundne, at det er umuligt at adskille dem fra hinanden. I den henseende kan en kombination af elementer kvalificeres som statsstøtte, når staten handler, således at den beskytter en eller flere erhvervsdrivende, der allerede er til stede på markedet, ved at indgå en aftale med dem, hvorved de indrømmes sikrede afgiftssatser for hele aftalens varighed, mens staten har til hensigt senere at udøve sin lovgivningsmagt til at forhøje afgiftssatsen, hvorved de andre aktører på markedet behandles ugunstigt, uanset om der er tale om aktører, der allerede var til stede på markedet ved indgåelsen af aftalen, eller nye aktører.

(jf. præmis 64-67)